D'acord amb l'article 170.1 de l'Estatut d'autonomia de Catalunya, correspon a la Generalitat de Catalunya la competència executiva en matèria de treball i relacions laborals.
El Reial decret 1424/2002, de 27 de desembre (BOE núm. 43, de 19.2.2003), pel qual es regula la comunicació del contingut dels contractes de treball i de les seves còpies bàsiques als serveis públics d'ocupació, i l'ús de mitjans telemàtics en relació a aquella, modificat pel Reial decret 1715/2004, de 23 de juliol (BOE núm. 189, de 6.8.2004), estableix quin ha de ser el contingut d'aquestes comunicacions, com ha de ser l'ús dels mitjans telemàtics, com s'han de formalitzar les autoritzacions per utilitzar l'aplicatiu, quins són els efectes que té la seva utilització i de quina informació pot disposar l'usuari de l'aplicació.
La disposició final primera d'aquest Reial decret preveu que el Ministeri de Treball i Afers Socials, en l'àmbit de l'Administració General de l'Estat, ha d'aprovar els programes, les aplicacions, els dissenys i les estructures de dades i impressió que s'hagin de fer servir en les comunicacions de la contractació per via telemàtica i n'ha de difondre públicament les característiques.
Així mateix, la disposició final segona preveu que el procediment de comunicació del contingut dels contractes mitjançant l'ús de mitjans telemàtics, establert en el Reial decret i en les normes que el despleguin, es pugui aplicar a les comunitats autònomes que hagin assumit el traspàs de la gestió en l'àmbit del treball, l'ocupació i la formació, mentre no hagin aprovat els seus propis programes, aplicacions, dissenys i estructures de dades i impressió per fer servir en aquestes comunicacions.
L'Ordre TAS/770/2003, de 14 de març, per la qual es desenvolupa el Reial decret 1424/2002, de 27 de desembre, pel qual es regula la comunicació del contingut dels contractes de treball i de les seves còpies bàsiques als serveis públics d'ocupació, i l'ús de mitjans telemàtics en relació amb aquella (BOE núm. 82, de 5.4.2003), va regular l'aplicació telemàtica del Servei Públic d'Ocupació Estatal, anomenada.Comunicación de la Contractación Laboral a través de Internet. mitjançant la qual les empreses poden complir per via telemàtica l'obligació que tenen de notificar les comunicacions dels contractes de treball que formalitzin, les seves pròrrogues i la còpia bàsica.
Verificada àmpliament l'efectivitat d'aquesta aplicació, ha semblat adequat que la mateixa aplicació estigui disponible en català i sigui accessible des del web del Servei d'Ocupació de Catalunya.
Per aquest motiu, en base a les facultats que m'atorga l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i en aplicació de l'article 11 del Decret 324/2001, de 4 de desembre, relatiu a les relacions entre els ciutadans i les ciutadanes i l'Administració de la Generalitat mitjançant Internet, amb l'informe previ del Centre de Telecomunicacions i Tecnologies de la Informació sobre l'adequació tècnica dels programes i les aplicacions, emès en compliment del que estableix l'article 4 del Decret 85/2002, de 19 de febrer, de creació de la Comissió de Coordinació Interdepartamental de Gestió de les Tecnologies de la Informació i Comunicacions, amb l'informe preceptiu de l'Institut Català de les Dones i d'acord amb l'informe de l'Assessoria Jurídica del Departament de Treball,
Aquesta Ordre té per objecte adaptar a les peculiaritats de Catalunya el procediment de notificació telemàtica de la comunicació del contingut dels contractes de treball i les seves còpies bàsiques que preveu el Reial decret 1424/2002, pel qual es regula la comunicació del contingut dels contractes de treball i de les seves còpies bàsiques als serveis públics d'ocupació, i l'ús de mitjans telemàtics en relació amb la comunicació, modificat pel Reial decret 1715/2004, de 23 de juliol.
Presentació de la notificació telemàtica de la comunicació dels contractes de treball i les seves còpies bàsiques
L'obligació de comunicar al Servei d'Ocupació de Catalunya el contingut dels contractes de treball que formalitzin, de les pròrrogues i les seves còpies bàsiques, s'ha d'efectuar mitjançant la connexió telemàtica establerta al portal del Servei d'Ocupació de Catalunya, http://www.oficinatreball.net, mitjançant l'aplicació web anomenada.Comunicació de la contractació laboral..
Les usuàries del servei són les empreses, les administracions públiques i la resta d'entitats públiques i privades sobre les quals recau l'obligació de presentar la notificació de la comunicació dels contractes de treball i les seves còpies bàsiques davant el Servei d'Ocupació de Catalunya.
Aquestes empraran el servei mitjançant les persones físiques per a les quals demanin l'autorització que s'esmenta a l'article 4 d'aquesta Ordre.
Identificació i autenticació de la persona sol·licitant
Les persones físiques designades per les empreses, les administracions públiques i la resta d'entitats públiques i privades han d'obtenir l'autorització d'ús de l'aplicació mitjançant la funcionalitat.Sol·licitud i concessió d'autoritzacions d'ús. de l'aplicació mateixa, tal i com es descriu a l'aplicació.
Les persones físiques designades per tal de fer la presentació telemàtica de la notificació de la comunicació dels contractes de treball i les seves còpies bàsiques, o bé de gestions associades al procediment, com ara consultes sobre el seu contingut i l'obtenció de còpies, s'han d'identificar i autenticar quan accedeixi a l'aplicació de la manera que s'indica a l'aplicació mateixa.
Documents subjectes a notificació i dades a transmetre
Els documents que s'han de notificar són els previstos a l'article 1 del Reial decret 1424/2002, de 27 de desembre, i aquesta notificació es farà mitjançant la transmissió de les dades que s'indiquen a l'annex I de l'Ordre TAS/770/2003, de 14 de març, per la qual es desenvolupa el Reial decret 1424/2002 (BOE núm. 82, de 5.4.2003).
La comunicació dels contractes de treball i les seves còpies bàsiques pels mitjans telemàtics es pot dur a terme durant les vint-i-quatre hores del dia i s'ha de fer amb subjecció als terminis que en cada moment estiguin establerts legalment.
A l'efecte de còmput de terminis, la recepció en un dia inhàbil s'entén duta a terme el primer dia hàbil següent.
Efectes de la presentació d'escrits, sol·licituds i documents
7.1 D'acord amb el que estableix l'article 3 de la Llei 59/2003, de 19 de desembre, sobre signatura electrònica, l'Administració de la Generalitat de Catalunya reconeix la validesa i l'eficàcia de les notificacions i còpies bàsiques presentades telemàticament i queda condicionada al compliment dels requisits que estableix l'article 4 d'aquesta Ordre.
7.2 L'aplicació permetrà la impressió de tots els documents i certificarà la validesa de les dades mitjançant la impressió d'una empremta electrònica de seguretat, per tal que tingui efectes davant tercers.
L'usuari de l'aplicació està facultat per certificar amb segell i signatura aquesta impressió.
Un cop presentada la comunicació, la persona interessada pot consultar el seu expedient administratiu a la mateixa aplicació informàtica.
Les notificacions previstes a l'article 2 d'aquesta Ordre tindran els mateixos efectes jurídics que les dutes a terme per la resta de mitjans admesos en dret previstos en la Llei 30/1992, de 26 de novembre, de règim jurídic de les administracions públiques i del procediment administratiu comú.
Aquesta Ordre entra en vigor a partir de l'1 d'octubre de 2007.